ประกาศคณะกรรมการจัดการหนี้ของเกษตรกร
ประกาศคณะกรรมการจัดการหนี้ของเกษตรกร
เรื่อง
หลักเกณฑ์การจัดการหนี้ของเกษตรกร
พ.ศ. ๒๕๕๓
 

โดยที่เป็นการสมควรปรับปรุงประกาศคณะกรรมการจัดการหนี้ของเกษตรกร
ว่าด้วยหลักเกณฑ์การจัดการหนี้ของเกษตรกร

อาศัยอำนาจตามความในมาตรา ๓๗/๓ แห่งพระราชบัญญัติกองทุนฟื้นฟูและพัฒนาเกษตรกร
พ.ศ. ๒๕๔๒ ซึ่งแก้ไขเพิ่มเติมโดยพระราชบัญญัติกองทุนฟื้นฟูและพัฒนาเกษตรกร
(ฉบับที่ ๒) พ.ศ. ๒๕๔๔
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๔๑ มาตรา ๔๓ และมาตรา ๖๔ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมายคณะกรรมการจัดการหนี้ของเกษตรกร
จึงออกประกาศไว้ ดังนี้

ข้อ ๑[๑] ประกาศนี้ให้ใช้บังคับตั้งแต่วันที่ประกาศในราชกิจจานุเบกษาเป็นต้นไป

ข้อ ๒ ให้ยกเลิก
(๑) ประกาศคณะกรรมการจัดการหนี้ของเกษตรกร เรื่อง
หลักเกณฑ์การจัดการหนี้ของเกษตรกร พ.ศ. ๒๕๔๖
(๒) ประกาศคณะกรรมการจัดการหนี้ของเกษตรกร เรื่อง
หลักเกณฑ์การจัดการหนี้ของเกษตรกร (ฉบับที่ ๒) พ.ศ. ๒๕๔๗

ข้อ ๓ ในประกาศนี้
เกษตรกร หมายความว่า
เกษตรกรที่เป็นสมาชิกองค์กรเกษตรกร
นายทะเบียน หมายความว่า
เลขาธิการสำนักงานกองทุนฟื้นฟูและพัฒนาเกษตรกรหัวหน้าสำนักงานสาขา
หรือพนักงานที่ได้รับการแต่งตั้งจากเลขาธิการเพื่อให้ปฏิบัติตามประกาศนี้

ข้อ ๔ ในกรณีมีปัญหาในทางปฏิบัติเกี่ยวกับประกาศนี้
ให้นายทะเบียนเสนอต่อคณะกรรมการจัดการหนี้ของเกษตรกรวินิจฉัย และให้ถือคำวินิจฉัยของคณะกรรมการจัดการหนี้ของเกษตรกรเป็นที่สุด

ข้อ ๕ เกษตรกรที่ได้รับสิทธิแก้ไขปัญหาหนี้ตามประกาศนี้
ต้องเป็นสมาชิกองค์กรเกษตรกรซึ่งมีหนี้อันเนื่องมาจากการประกอบเกษตรกรรม
โดยมีมูลหนี้อันเกิดจากหนี้ในระบบ ดังนี้
(๑) หนี้ที่เกิดขึ้นจากโครงการส่งเสริมของรัฐ
อันเป็นความผิดของเกษตรกร
(๒) หนี้ที่เกิดจากการกู้ยืมของสถาบันการเงินต่าง ๆ เช่น
ธนาคารพาณิชย์ตามกฎหมายว่าด้วยธนาคารพาณิชย์ ธนาคารเพื่อการเกษตรและสหกรณ์การเกษตร
และนิติบุคคลตามที่คณะกรรมการกำหนด
(๓) หนี้ที่เกิดขึ้นจากการกู้ยืมจากสถาบันเกษตรกร
หนี้ดังกล่าวต้องเป็นหนี้ที่เกิดก่อนวันที่คณะกรรมการจัดการหนี้ของเกษตรกรได้รับขึ้นทะเบียนเกษตรกร
ในกรณีเป็นหนี้ที่เกิดจากโครงการส่งเสริมของรัฐที่ไม่ประสบความสำเร็จโดยมิใช่ความผิดของเกษตรกร
ให้คณะกรรมการจัดการหนี้ของเกษตรกรดำเนินการตามมาตรา ๓๗/๗ แห่งพระราชบัญญัติกองทุนฟื้นฟูและพัฒนาเกษตรกร
พ.ศ. ๒๕๔๒

ข้อ ๖ เพื่อให้การจัดการหนี้เป็นไปด้วยความรวดเร็ว
เกิดประสิทธิภาพ
และประสิทธิผลให้คณะกรรมการจัดการหนี้ของเกษตรกรจัดกลุ่มหนี้ให้แก่เกษตรกร ดังนี้
(๑) หนี้ไม่เกินหนึ่งแสนบาท
(๒) หนี้เกินกว่าหนึ่งแสนบาทแต่ไม่เกินหนึ่งล้านบาท
(๓) หนี้เกินกว่าหนึ่งล้านบาทแต่ไม่เกินสองล้านห้าแสนบาท
(๔) หนี้ที่เกินกว่าสองล้านห้าแสนบาทขึ้นไป
หนี้ที่มีหลักประกันให้เกษตรกรหรือเจ้าของกรรมสิทธิ์ในหลักประกันโอนกรรมสิทธิ์ให้แก่กองทุนในกรณีเป็นการจัดการหนี้บางส่วนให้กองทุนมีสิทธิในหลักประกันตามส่วนของมูลหนี้เดิมที่มีอยู่ทั้งหมด
หนี้ที่มีบุคคลค้ำประกันให้เกษตรกรจัดหาสมาชิกองค์กรเกษตรกรไม่น้อยกว่าสองคนหรือองค์กรเกษตรกรต้นสังกัดค้ำประกันการชำระหนี้ให้แก่กองทุน
หนี้ หมายความรวมถึง เงินต้น ดอกเบี้ย ภาษี ค่าธรรมเนียม
และค่าใช้จ่ายอื่น ๆ ที่เกิดขึ้นจริงของเกษตรกร

ข้อ ๗ ในกรณีที่หนี้ของเกษตรกรตามข้อ
๖ มีเป็นจำนวนมาก และไม่อาจดำเนินการได้ในคราวเดียว
ให้คณะกรรมการจัดการหนี้ของเกษตรกรพิจารณาจัดลำดับหนี้ของเกษตรกรก่อนการชำระหนี้ได้ตามความเหมาะสมและความเร่งด่วนเป็นสำคัญ
ในกรณีหนี้ที่เกินกว่าหนึ่งล้านแต่ไม่เกินสองล้านห้าแสนบาทให้องค์กรเกษตรกรรับรองหนี้ตามคำขอของเกษตรกร
และให้ชำระหนี้ให้เจ้าหนี้ของเกษตรกรทั้งหมดหรือบางส่วน
โดยให้คณะกรรมการจัดการหนี้ของเกษตรกรพิจารณามูลเหตุและความจำเป็นอื่นประกอบด้วย
ในกรณีหนี้ที่เกินกว่าสองล้านห้าแสนบาทขึ้นไปให้คณะกรรมการจัดการหนี้ของเกษตรกรพิจารณาเป็นราย
ๆ ไป
การจัดลำดับหนี้ของเกษตรกรให้สำนักจัดการหนี้ของเกษตรกรดำเนินการประกาศให้แล้วเสร็จภายใน
๑๕ วัน นับแต่วันที่คณะกรรมการจัดการหนี้ของเกษตรกรมีมติ

ข้อ ๘ ให้คณะกรรมการจัดการหนี้ของเกษตรกรพิจารณาจัดการหนี้ตามข้อ
๕ เมื่อเกษตรกร
(๑) ตาย
(๒) ไร้ความสามารถ หรือเสมือนไร้ความสามารถ
(๓) เป็นโรคร้ายแรง
หรือไม่อาจประกอบอาชีพได้เป็นเวลาหนึ่งร้อยแปดสิบวันติดต่อกันโดยต้องมีใบรับรองแพทย์ซึ่งออกโดยแพทย์ที่มีใบอนุญาตประกอบวิชาชีพเวชกรรมของแพทยสภา
(๔) เกิดสาธารณภัย หรือภัยพิบัติอื่น ทำให้ผลผลิตตกต่ำ
หรือไม่อาจให้ผลผลิตที่คุ้มค่าในเชิงเศรษฐกิจ
(๕) เหตุอื่นใดนอกเหนือจาก (๑) (๒) (๓) และ (๔)
ให้คณะกรรมการจัดการหนี้ของเกษตรกรวินิจฉัยเป็นกรณีไป

ข้อ ๙ หนี้ของเกษตรกรตามข้อ
๕ ซึ่งมีเหตุอย่างใดอย่างหนึ่งตามข้อ ๘
ให้คณะกรรมการจัดการหนี้ของเกษตรกรพิจารณาให้เกษตรกร หรือทายาทของเกษตรกร
หรือผู้ได้รับสิทธิซื้อหรือเช่าซื้อคืนทรัพย์ที่เป็นหลักประกัน
ในราคาไม่เกินหนึ่งในสี่ของเงินต้นที่คงค้าง และให้เกษตรกรหรือทายาทของเกษตรกร
หรือผู้ได้รับสิทธิเข้าสู่กระบวนการฟื้นฟูและพัฒนาเกษตรกรตามระเบียบที่คณะกรรมการกำหนด
ในกรณีที่ไม่เข้าสู่กระบวนการฟื้นฟูตามวรรคแรก
ให้ซื้อคืนในราคาที่กองทุนได้ชำระหนี้แทนเกษตรกรเต็มจำนวนพร้อมดอกเบี้ย

ข้อ ๑๐ หนี้ของเกษตรกรที่ไม่อยู่ในหลักเกณฑ์ตามข้อ
๙ เมื่อได้มีการจัดการหนี้แล้ว ให้เกษตรกร หรือทายาทของเกษตรกร
หรือผู้ได้รับสิทธิซื้อหรือเช่าซื้อ คืนทรัพย์ที่เป็นหลักประกันในราคาไม่เกินครึ่งหนึ่งของเงินต้นที่คงค้าง

ข้อ ๑๑ หนี้ของเกษตรกรที่มีบุคคลค้ำประกันเป็นประกันตามข้อ
๖ วรรคสาม เมื่อมีการจัดการหนี้แล้ว
ให้คณะกรรมการจัดการหนี้พิจารณาให้เกษตรกรผ่อนชำระไม่เกินครึ่งหนึ่งของราคาเงินต้นที่คงค้างและให้องค์กรเกษตรกรต้นสังกัดเป็นผู้ค้ำประกัน

ข้อ ๑๒ การกำหนดกรอบระยะเวลาการชำระหนี้ของเกษตรกร
การดำเนินการเกี่ยวกับทรัพย์สินตกเป็นของกองทุน
และการให้เกษตรกรเข้าสู่กระบวนการฟื้นฟูและพัฒนาเกษตรกรให้เป็นไปตามระเบียบที่คณะกรรมการกำหนด

ข้อ ๑๓ เมื่อมีการดำเนินการจัดการหนี้ตามประกาศนี้แล้วให้นายทะเบียนส่งรายชื่อเกษตรกรและสังกัดองค์กรเกษตรกรต่อคณะกรรมการบริหารเพื่อดำเนินการให้เกษตรกรเข้าสู่กระบวนการฟื้นฟูและพัฒนาเกษตรกร

ข้อ ๑๔ หลักเกณฑ์ตามข้อ
๖ มิให้ใช้บังคับในกรณีที่เกษตรกรได้นำหลักทรัพย์ของบุคคลอื่นมาเป็นประกันแทนหนี้ของตนและได้ขึ้นทะเบียนเกษตรกรไว้แล้วก่อนประกาศฉบับนี้ใช้บังคับ
ให้คณะกรรมการจัดการหนี้ของเกษตรกรพิจารณาดำเนินการชำระหนี้ให้แก่เจ้าหนี้ของเกษตรกรเป็นราย
ๆ ไป


ประกาศ
ณ วันที่ ๓ กันยายน พ.ศ. ๒๕๕๓
ชวลิต ชูขจร
ประธานกรรมการจัดการหนี้ของเกษตรกร

























ปริยานุช/ผู้จัดทำ
๑๓ ธันวาคม
๒๕๕๔

ณัฐพร/ผู้ตรวจ
๑๓ ธันวาคม
๒๕๕๔

















































[๑] ราชกิจจานุเบกษา
เล่ม ๑๒๘/ตอนพิเศษ ๑๔๘ ง/หน้า ๔/๗ ธันวาคม ๒๕๕๔